ગુજરાત સરકારે તાજેતરમાં એવો દાવો કર્યો છે કે તે રાજ્યના આદિવાસી વિસ્તારોમાં પેસા (અનુસૂચિત વિસ્તારોમાં પંચાયતોનું વિસ્તરણ) કાયદાનો અમલ કરી રહી છે. અત્રે ઉલ્લેખનીય છે કે બંધારણમાં 73મો સુધારો 1992માં કરાયો તે પછી દેશના આદિવાસી વિસ્તારો માટે પેસા કાયદો કરાયો કે જેથી 73મો બંધારણ સુધારો વધારે સારી રીતે તે વિસ્તારોમાં લાગુ પડી શકે. પછી ગુજરાત સરકારે 1998માં ગુજરાત પંચાયત ધારા-1993માં સુધારો કરીને આદિવાસી વિસ્તારો માટે ખાસ જોગવાઈઓ કરી હતી. રાજ્ય સરકાર હવે 25 વર્ષ પછી તેના અમલ માટે સક્રિય બની છે એવો તેનો દાવો છે. રાજ્ય સરકાર છાપામાં જાહેરખબરો આપીને આવા દાવા કરી રહી છે. તા-19-01-2017ના રોજ સરકારે છાપામાં આપેલી એક મોટી જાહેરખબરમાં એમ કહેવાયું હતું કે “રાજ્યના ૫૦ તાલુકાની 2584 ગ્રામ પંચાયતો હેઠળનાં ૪૫૦૩ ગામોની ગ્રામ સભાને મળશે વિશેષાધિકારો.” એનો અર્થ એ છે કે આ ગ્રામ પંચાયતોને હજુ સુધી તો કોઈ અધિકારો મળ્યા નથી, હવે “મળશે”. એટલે કે કાયદો થયાનાં ૩૦ વર્ષ પછી પણ રાજ્ય સરકાર એમ જ કહે છે કે હવે વિશેષાધિકારો “ગ્રામ સભાને મળશે”. મૂળ મુદ્દો તો એ છે કે આ કોઈ વિશેષાધિકારો છે જે નહિ, કાયદાકીય સત્તાઓ છે અને તેમનો અમલ થવો જોઈએ.